ΚΑΝΟΝΙΣΜΌΣ (ΕΕ) αριθ. 679/2010 ΤΟΥ ΣΥΜΒΟΥΛΊΟΥ της 26ης Ιουλίου 2010 για την τροποποίηση του κανονισμού (ΕΚ) αριθ. 479/2009 όσον αφορά την ποιότητα των στατιστικών στοιχείων στο πλαίσιο της διαδικασίας του υπερβολικού ελλείμματος ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 126 παράγραφος 14 τρίτο εδάφιο, την πρόταση της Ευρωπαϊκής Επιτροπής, τη γνώμη του Ευρωπαϊκού Κοινοβουλίου, τη γνώμη της Ευρωπαϊκής Κεντρικής Τράπεζας (1), Εκτιμώντας τα ακόλουθα: (1) Η αξιοπιστία της δημοσιονομικής εποπτείας εξαρτάται σε πολύ μεγάλο βαθμό από αξιόπιστες δημοσιονομικές στατιστικές. Είναι πρωταρχικής σημασίας τα στοιχεία που υποβάλλονται από τα κράτη μέλη δυνάμει του κανονισμού (ΕΚ) αριθ. 479/2009 του Συμβουλίου, της 25ης Μαΐου 2009, για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας (2) να είναι υψηλής ποιότητας και αξιόπιστα. (2) Το πλαίσιο διακυβέρνησης της Ευρωπαϊκής Ένωσης για τα δημοσιονομικά στατιστικά στοιχεία αναπτύχθηκε περαιτέρω και το θεσμικό πλαίσιο επικαιροποιήθηκε τα τελευταία χρόνια, κυρίως με σκοπό τη βελτίωση της παρακολούθησης των δημόσιων λογαριασμών από την Επιτροπή (Eurostat). (3) Συνολικά, το αναθεωρημένο πλαίσιο διακυβέρνησης για τις δημοσιονομικές στατιστικές λειτούργησε ικανοποιητικά και, γενικά, παρήγαγε ικανοποιητικά αποτελέσματα όσον αφορά την υποβολή σχετικών δημοσιονομικών στοιχείων για το δημόσιο έλλειμμα και χρέος. Ειδικότερα, τα κράτη μέλη επέδειξαν, ως επί το πλείστον, άριστο πνεύμα καλοπιστίας καθώς και επιχειρησιακή ικανότητα υποβολής δημοσιονομικών στοιχείων υψηλής ποιότητας. (4) Ωστόσο, οι πρόσφατες εξελίξεις έδειξαν επίσης ότι το τρέχον πλαίσιο διακυβέρνησης για τις δημοσιονομικές στατιστικές εξακολουθεί να μην μετριάζει, στον αναγκαίο βαθμό, τον κίνδυνο να κοινοποιούνται στην Επιτροπή λανθασμένα ή ανακριβή στοιχεία. (5) Στο πλαίσιο αυτό, και σε ορισμένες εξαιρετικές περιπτώσεις (μεθοδολογικές επισκέψεις), η Επιτροπή (Eurostat) θα πρέπει να έχει πρόσθετα δικαιώματα πρόσβασης σε ένα διευρυμένο πεδίο πληροφοριών για τις ανάγκες της αξιολόγησης της ποιότητας των στοιχείων κατ’ εφαρμογή του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές (3), όσον αφορά την επαγγελματική ανεξαρτησία. (6) Συνεπώς, κατά τη διεξαγωγή μεθοδολογικών επισκέψεων σε ένα κράτος μέλος τα στατιστικά στοιχεία του οποίου υπόκεινται σε λεπτομερή έλεγχο, η Επιτροπή (Eurostat) θα πρέπει να έχει το δικαίωμα πρόσβασης στους λογαριασμούς των δημόσιων φορέων, σε επίπεδο κεντρικής διοίκησης, διοίκησης ομόσπονδου κρατιδίου και τοπικής αυτοδιοίκησης, καθώς και σε επίπεδο οργανισμών κοινωνικής ασφάλισης, μεταξύ άλλων και για την παροχή των σχετικών με τους λογαριασμούς λεπτομερών στοιχείων, των συναφών στατιστικών ερευνών και ερωτηματολογίων και άλλων σχετικών πληροφοριών, τηρουμένης της νομοθεσίας για την προστασία των δεδομένων καθώς και του στατιστικού απορρήτου. (7) Οι δημόσιοι λογαριασμοί των διαφόρων μονάδων του δημόσιου τομέα, όπως και των δημόσιων αρχών που κατατάσσονται εκτός του δημόσιου τομέα, θα πρέπει να είναι το κύριο αντικείμενο των ελέγχων, και οι δημόσιοι λογαριασμοί θα πρέπει να αξιολογούνται ως προς τη στατιστική τους χρήση. (8) Τα κράτη μέλη θα πρέπει να μεριμνούν ώστε οι οργανισμοί και οι υπάλληλοι που είναι υπεύθυνοι για την υποβολή των πραγματικών δεδομένων και των σχετικών δημόσιων λογαριασμών στην Επιτροπή (Eurostat) να εκπληρώνουν πλήρως τις υποχρεώσεις σε συνάρτηση με τις αρχές της στατιστικής. (9) Ως εκ τούτου, ο κανονισμός (ΕΚ) αριθ. 479/2009 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποιήσεις του κανονισμού (ΕΚ) αριθ. 479/2009 Ο κανονισμός (ΕΚ) αριθ. 479/2009 τροποποιείται ως εξής: 1) Προστίθεται το ακόλουθο άρθρο: «Άρθρο 2α Ως “πρόσβαση” νοείται ότι τα σχετικά έγγραφα και άλλα πληροφορικά στοιχεία πρέπει να παρέχονται όταν απαιτηθούν, είτε αμέσως ή αμέσως μόλις συγκεντρωθούν τα στοιχεία που απαιτήθηκαν.». 2) Στο άρθρο 8, η παράγραφος 2 αντικαθίσταται από το ακόλουθο κείμενο: «2. Τα κράτη μέλη παρέχουν στην Επιτροπή (Eurostat), το συντομότερο δυνατό, τις σχετικές στατιστικές πληροφορίες που απαιτούνται για τις ανάγκες της αξιολόγησης της ποιότητας των στοιχείων, με την επιφύλαξη των διατάξεων του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές (4), όσον αφορά το στατιστικό απόρρητο. Οι “στατιστικές πληροφορίες” του πρώτου εδαφίου περιορίζονται στις πληροφορίες που είναι απολύτως απαραίτητες για τον έλεγχο της συμμόρφωσης προς τους κανόνες ΕΣΛ. Ειδικότερα, ως “στατιστικές πληροφορίες” νοούνται: α) δεδομένα εθνικών λογαριασμών· β) απογραφές· γ) πίνακες γνωστοποίησης στοιχείων δημοσιονομικής θέσης της ΔΥΕ· δ) πρόσθετα ερωτηματολόγια και διευκρινίσεις σχετικά με τις γνωστοποιήσεις. Η μορφή των ερωτηματολογίων καθορίζεται από την Επιτροπή (Eurostat) ύστερα από διαβούλευση με την επιτροπή στατιστικών για θέματα νομισματικά, χρηματοπιστωτικά και ισοζυγίου πληρωμών (εφεξής “ΕΣΝΧΙΠ”). 3) Το άρθρο 11 αντικαθίσταται από το ακόλουθο κείμενο: «Άρθρο 11 1. Η Επιτροπή (Eurostat) εξασφαλίζει μόνιμο διάλογο με τις στατιστικές υπηρεσίες των κρατών μελών. Προς τον σκοπό αυτό, η Επιτροπή (Eurostat) πραγματοποιεί σε όλα τα κράτη μέλη τακτικές επισκέψεις διαλόγου καθώς και ενδεχόμενες μεθοδολογικές επισκέψεις. 2. Κατά τη διοργάνωση επισκέψεων διαλόγου και μεθοδολογικών επισκέψεων, η Επιτροπή (Eurostat) διαβιβάζει τα προσωρινά πορίσματά της στα ενδιαφερόμενα κράτη μέλη ώστε να διατυπώσουν τις παρατηρήσεις τους.». 4) Παρεμβάλλονται τα ακόλουθα άρθρα: «Άρθρο 11α Οι επισκέψεις διαλόγου αποσκοπούν στην επανεξέταση των πραγματικών στοιχείων που γνωστοποιήθηκαν σύμφωνα με το άρθρο 8, στην εξέταση μεθοδολογικών θεμάτων, στη συζήτηση στατιστικών διαδικασιών και πηγών που περιγράφονται στους καταλόγους και στην αξιολόγηση της συμμόρφωσης προς τους λογιστικούς κανόνες. Οι επισκέψεις διαλόγου χρησιμεύουν στον εντοπισμό των κινδύνων ή των δυνητικών προβλημάτων σχετικά με την ποιότητα των γνωστοποιούμενων στοιχείων. Άρθρο 11β 1. Οι μεθοδολογικές επισκέψεις αποβλέπουν στην εποπτεία των διαδικασιών και στην επαλήθευση των δημόσιων λογαριασμών που αιτιολογούν τα στοιχεία που γνωστοποιήθηκαν και στην εξαγωγή λεπτομερών συμπερασμάτων όσον αφορά την ποιότητα των γνωστοποιούμενων στοιχείων, όπως ορίζεται στο άρθρο 8 παράγραφος 1. 2. Οι μεθοδολογικές επισκέψεις πραγματοποιούνται μόνο σε εξαιρετικές περιπτώσεις στις οποίες έχουν εντοπισθεί σαφώς σημαντικοί κίνδυνοι ή προβλήματα ως προς την ποιότητα των στοιχείων. 3. Για τους σκοπούς του παρόντος κανονισμού, μπορεί να θεωρηθεί ότι υπάρχουν σημαντικοί κίνδυνοι ή προβλήματα ως προς την ποιότητα των στοιχείων που γνωστοποιήθηκαν από κράτος μέλος σε περιπτώσεις που: α) υπάρχουν συχνές και σημαντικές αναθεωρήσεις του ελλείμματος ή του χρέους για τις οποίες δεν δίνονται σαφείς και ενδεδειγμένες εξηγήσεις· β) το συγκεκριμένο κράτος μέλος δεν αποστέλλει στην Επιτροπή (Eurostat) όλες τις στατιστικές πληροφορίες που ζητήθηκαν στο πλαίσιο των σειρών αιτημάτων για παροχή διευκρινίσεων σχετικά με την κοινοποίηση ΔΥΕ ή συνεπεία μιας επίσκεψης διαλόγου, κατά τη συμφωνηθείσα μεταξύ τους περίοδο, και δεν εξηγεί με σαφή και ενδεδειγμένο τρόπο τους λόγους της καθυστέρησης ή της παράλειψης να απαντήσει· γ) το συγκεκριμένο κράτος μέλος αλλάζει, μονομερώς και χωρίς σαφή εξήγηση, τις πηγές και μεθόδους υπολογισμού του ελλείμματος και του χρέους του ευρύτερου δημόσιου τομέα, όπως επισημαίνεται στον κατάλογο ώστε να προκύπτουν σημαντικές επιπτώσεις στους υπολογισμούς· δ) υπάρχουν εκκρεμή μεθοδολογικά ζητήματα που ενδέχεται να έχουν σημαντικές επιπτώσεις στις στατιστικές του χρέους ή του ελλείμματος, τα οποία δεν έχουν επιλυθεί μεταξύ του κράτους μέλους και της Επιτροπής (Eurostat) και τα οποία ανέκυψαν από τις σειρές αιτημάτων για παροχή διευκρινίσεων ή από την προηγούμενη επίσκεψη διαλόγου, και για τα οποία εκφράστηκαν επιφυλάξεις από την Επιτροπή (Eurostat) σε δύο διαδοχικές κοινοποιήσεις ΔΥΕ· ε) υπάρχουν διαρκείς, ασυνήθιστα υψηλές προσαρμογές αποθεμάτων-ροών, για τις οποίες δεν δόθηκαν σαφείς εξηγήσεις. 4. Λαμβάνοντας προπάντων υπόψη τα κριτήρια που μνημονεύονται στην παράγραφο 3, η Επιτροπή (Eurostat), αφού ενημερώσει την ΕΣΝΧΙΠ, αποφασίζει τη διενέργεια μεθοδολογικής επίσκεψης. 5. Η Επιτροπή θα πρέπει να παρέχει στην Οικονομική και Δημοσιονομική Επιτροπή όλες τις πληροφορίες σχετικά με τους λόγους που υπαγορεύουν τις μεθοδολογικές επισκέψεις.». 5) Στο άρθρο 12, οι παράγραφοι 1 και 2 αντικαθίσταται από το ακόλουθο κείμενο: «1. Τα κράτη μέλη αναμένεται να εξασφαλίζουν, κατόπιν αιτήματος της Επιτροπής (Eurostat), και σε προαιρετική βάση, τη συνδρομή εμπειρογνωμόνων σε θέματα εθνικών λογαριασμών, μεταξύ άλλων και για την προετοιμασία και εκτέλεση των μεθοδολογικών επισκέψεων. Κατά την άσκηση των καθηκόντων τους, οι εν λόγω εμπειρογνώμονες παρέχουν ανεξάρτητη πραγματογνωμοσύνη. Ο κατάλογος των εμπειρογνωμόνων σε θέματα εθνικών λογαριασμών καταρτίζεται βάσει προτάσεων που διαβιβάζονται στην Επιτροπή (Eurostat) από τις εθνικές αρχές που είναι υπεύθυνες για την υποβολή εκθέσεων στο πλαίσιο της διαδικασίας του υπερβολικού ελλείμματος. Η Επιτροπή καθορίζει τους κανόνες και τις διαδικασίες που αφορούν την επιλογή των εμπειρογνωμόνων, λαμβάνοντας υπόψη την ενδεδειγμένη κατανομή των εμπειρογνωμόνων στα κράτη μέλη και την εκ περιτροπής συνδρομή των εμπειρογνωμόνων από τα κράτη μέλη, τις εργασιακές συνθήκες τους και τις οικονομικές λεπτομέρειες. Η Επιτροπή μοιράζεται με τα κράτη μέλη όλα τα έξοδα που αναλαμβάνουν τα κράτη μέλη για τη συνδρομή των εθνικών εμπειρογνωμόνων τους. 2. Στο πλαίσιο των μεθοδολογικών επισκέψεων, η Επιτροπή (Eurostat) έχει το δικαίωμα πρόσβασης στους λογαριασμούς όλων των δημόσιων φορέων, σε επίπεδο κεντρικής διοίκησης, διοίκησης ομόσπονδου κρατιδίου και τοπικής αυτοδιοίκησης, καθώς και σε επίπεδο οργανισμών κοινωνικής ασφάλισης, μεταξύ άλλων και για την παροχή των υπαρχόντων λεπτομερών στοιχείων σχετικά με τους λογαριασμούς και τον προϋπολογισμό. Στο πλαίσιο αυτό, τα στοιχεία σχετικά με τους λογαριασμούς και τον προϋπολογισμό περιλαμβάνουν: - συναλλαγές και ισολογισμούς, - σχετικές στατιστικές έρευνες και ερωτηματολόγια του ευρύτερου δημόσιου τομέα και λοιπές σχετικές πληροφορίες, όπως αναλυτικά έγγραφα, - στοιχεία προερχόμενα από τις σχετικές εθνικές, περιφερειακές και τοπικές αρχές σχετικά με την εκτέλεση του προϋπολογισμού όλων των υποτομέων του ευρύτερου δημόσιου τομέα, - τους λογαριασμούς φορέων, οργανισμών και μη κερδοσκοπικών ιδρυμάτων εκτός προϋπολογισμού καθώς και άλλων παρόμοιων φορέων που αποτελούν μέρος του ευρύτερου δημόσιου τομέα στους εθνικούς λογαριασμούς, - τους λογαριασμούς των ταμείων κοινωνικής ασφάλισης. Τα κράτη μέλη λαμβάνουν κάθε αναγκαίο μέτρο για τη διευκόλυνση των μεθοδολογικών επισκέψεων. Οι εν λόγω επισκέψεις μπορούν να πραγματοποιούνται στις εθνικές αρχές που εμπλέκονται στην υποβολή εκθέσεων στο πλαίσιο της διαδικασίας του υπερβολικού ελλείμματος, καθώς και σε όλες τις υπηρεσίες που εμπλέκονται άμεσα ή έμμεσα στην παραγωγή των δημόσιων λογαριασμών και του δημόσιου χρέους. Και στις δύο περιπτώσεις, οι εθνικές στατιστικές υπηρεσίες ως εθνικοί συντονιστές σύμφωνα με το άρθρο 5 παράγραφος 1 του κανονισμού (ΕΚ) του Συμβουλίου αριθ. 223/2009, στηρίζουν την Επιτροπή (Eurostat) στη διοργάνωση και τον συντονισμό των επισκέψεων. Τα κράτη μέλη εξασφαλίζουν ότι οι εν λόγω εθνικές αρχές και οι υπηρεσίες τους και, όπου απαιτείται, οι εθνικές αρχές με λειτουργική αρμοδιότητα για τον έλεγχο των δημόσιων λογαριασμών, παρέχουν στους υπαλλήλους της Επιτροπής ή στους άλλους εμπειρογνώμονες που αναφέρονται στην παράγραφο 1 την απαραίτητη συνδρομή για την εκτέλεση των καθηκόντων τους, συμπεριλαμβανομένης της διάθεσης εγγράφων για την αιτιολόγηση των γνωστοποιούμενων στοιχείων του πραγματικού ελλείμματος και του πραγματικού χρέους και των σχετικών δημόσιων λογαριασμών. Στοιχεία από τις εμπιστευτικές καταστάσεις του εθνικού στατιστικού συστήματος, καθώς και άλλα εμπιστευτικά στοιχεία, θα πρέπει να παρέχονται στην Επιτροπή (Eurostat) με μοναδικό σκοπό την αξιολόγηση της ποιότητάς τους. Οι εμπειρογνώμονες σε θέματα εθνικών λογαριασμών που συντρέχουν την Επιτροπή (Eurostat) στο πλαίσιο των μεθοδολογικών επισκέψεων υπογράφουν δήλωση με την οποία δεσμεύονται να μεριμνούν για τον εμπιστευτικό χαρακτήρα των εμπιστευτικών καταστάσεων ή στοιχείων.». 6) Το άρθρο 16 αντικαθίσταται από το ακόλουθο κείμενο: «Άρθρο 16 1. Τα κράτη μέλη εξασφαλίζουν ότι τα πραγματικά στοιχεία που γνωστοποιούνται στην Επιτροπή (Eurostat) παρέχονται σύμφωνα με τις αρχές που έχουν θεσπισθεί με το άρθρο 2 του κανονισμού (ΕΚ) αριθ. 223/2009. Ως προς το θέμα αυτό, οι εθνικές στατιστικές υπηρεσίες οφείλουν να διασφαλίζουν ότι τα γνωστοποιούμενα στοιχεία είναι σύμφωνα με το άρθρο 1 του παρόντος κανονισμού και τους σχετικούς λογιστικούς κανόνες του ΕΣΛ 95. Τα κράτη μέλη εξασφαλίζουν ότι οι εθνικές στατιστικές υπηρεσίες έχουν πρόσβαση σε όλες τις σχετικές πληροφορίες που είναι αναγκαίες για την εκτέλεση αυτών των καθηκόντων. 2. Τα κράτη μέλη λαμβάνουν τα ενδεδειγμένα μέτρα ώστε να εξασφαλίζουν ότι οι οργανισμοί και οι υπάλληλοι οι οποίοι είναι υπεύθυνοι για τη γνωστοποίηση των πραγματικών στοιχείων και των σχετικών δημόσιων λογαριασμών στην Επιτροπή (Eurostat) είναι υπόλογοι και ενεργούν σύμφωνα με τις αρχές που έχουν θεσπισθεί με το άρθρο 2 του κανονισμού (ΕΚ) αριθ. 223/2009.». Άρθρο 2 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 26 Ιουλίου 2010.

Δημόσιο χρέος

ΔΗΜΟΣΙΟΝΟΜΙΚΑ

Λογιστική διαχείριση

Δημόσιες επιχειρήσεις

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΚΑΝΟΝΙΣΜΌΣ (ΕΕ) αριθ. 310/2011 ΤΗΣ ΕΠΙΤΡΟΠΉΣ της 28ης Μαρτίου 2011 για τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών aldicarb, bromopropylate, chlorfenvinphos, endosulfan, EPTC, ethion, fenthion, fomesafen, methabenzthiazuron, methidathion, simazine, tetradifon και triforine μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α), Εκτιμώντας τα ακόλουθα: (1) Για τις δραστικές ουσίες aldicarb, bromopropylate, chlorfenvinphos, endosulfan, EPTC, ethion, fenthion, methidathion, simazine και triforine έχουν οριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες fomesafen, methabenzthiazuron και tetradifon έχουν οριστεί ΑΟΚ στο μέρος A του παραρτήματος III του κανονισμού (ΕΚ) αριθ. 396/2005. (2) Η μη καταχώριση της aldicarb στο παράρτημα Ι της οδηγίας 91/414/ΕΟΚ του Συμβουλίου (2) προβλέπεται στην απόφαση 2003/199/ΕΚ του Συμβουλίου (3) και ορισμένα κράτη μέλη επιτρεπόταν να χορηγήσουν περίοδο χάριτος που έληγε το αργότερο στις 31 Δεκεμβρίου 2007. Η μη καταχώριση των ουσιών bromopropylate, chlorfenvinphos, EPTC, ethion, fomesafen, tetradifon και triforine προβλέπεται στον κανονισμό (ΕΚ) αριθ. 2076/2002 της Επιτροπής (4) και ορισμένα κράτη μέλη επιτρεπόταν να χορηγήσουν περίοδο χάριτος που έληγε το αργότερο στις 31 Δεκεμβρίου 2007. Η μη καταχώριση της ουσίας endosulfan στο παράρτημα Ι της οδηγίας 91/414/ΕΟΚ προβλέπεται στην απόφαση 2005/864/ΕΚ της Επιτροπής (5) και ορισμένα κράτη μέλη επιτρεπόταν να χορηγήσουν περίοδο χάριτος που έληγε το αργότερο στις 31 Δεκεμβρίου 2009. Η μη καταχώριση της ουσίας fenthion στο παράρτημα Ι της οδηγίας 91/414/ΕΟΚ προβλέπεται στην απόφαση 2004/140/ΕΚ της Επιτροπής (6) και ορισμένα κράτη μέλη επιτρεπόταν να χορηγήσουν περίοδο χάριτος που έληγε το αργότερο στις 31 Δεκεμβρίου 2007. Η μη καταχώριση της ουσίας thabenzthiazuron στο παράρτημα Ι της οδηγίας 91/414/ΕΟΚ προβλέπεται στην απόφαση 2006/302/ΕΚ της Επιτροπής (7) και ορισμένα κράτη μέλη επιτρεπόταν να χορηγήσουν περίοδο χάριτος που έληγε το αργότερο στις 31 Δεκεμβρίου 2007. Η μη καταχώριση της ουσίας methidathion στο παράρτημα Ι της οδηγίας 91/414/ΕΟΚ προβλέπεται στην απόφαση 2004/129/ΕΚ της Επιτροπής (8) και ορισμένα κράτη μέλη επιτρεπόταν να χορηγήσουν περίοδο χάριτος που έληγε το αργότερο στις 31 Δεκεμβρίου 2007. Η μη καταχώριση της ουσίας simazine στο παράρτημα Ι της οδηγίας 91/414/ΕΟΚ προβλέπεται στην απόφαση 2004/247/ΕΚ της Επιτροπής (9) και ορισμένα κράτη μέλη επιτρεπόταν να χορηγήσουν περίοδο χάριτος που έληγε το αργότερο στις 31 Δεκεμβρίου 2007. (3) Δεδομένου ότι αυτές οι περίοδοι χάριτος έχουν εκπνεύσει, είναι σκόπιμο να μειωθούν τα ΑΟΚ αυτών των ουσιών στο οικείο επίπεδο αναλυτικού προσδιορισμού (LOD). Αυτή η μείωση δεν πρέπει να εφαρμοστεί στα CXL (ΑΟΚ του Codex) με βάση τις χρήσεις σε τρίτες χώρες, δεδομένου ότι αυτά τα CXL είναι αποδεκτά όσον αφορά την ασφάλεια του καταναλωτή. Και δεν πρέπει να εφαρμοστεί ούτε στις περιπτώσεις στις οποίες έχουν οριστεί ΑΟΚ συγκεκριμένα ως ανοχές κατά την εισαγωγή. (4) Η Επιτροπή ζήτησε από την Ευρωπαϊκή Αρχή για την Ασφάλεια των Τροφίμων, στο εξής «η Αρχή», να γνωμοδοτήσει για τις CXL με βάση τις χρήσεις σε τρίτες χώρες για τις ουσίες bromopropylate, methidathion και triforine, εξετάζοντας ειδικότερα τους κινδύνους για τον καταναλωτή και, κατά περίπτωση, για τα ζώα. Η Αρχή εξέδωσε αιτιολογημένες γνώμες για τις ουσίες αυτές, τις διαβίβασε στην Επιτροπή και τα κράτη μέλη και τις δημοσιοποίησε. (5) Στη γνώμη της στις 31 Μαΐου 2010 (10) σχετικά με την ουσία bromopropylate, η Αρχή κατέληξε ότι τα υπάρχοντα CXL για εσπεριδοειδή, μηλοειδή και σταφύλια δεν μπορούν να θεωρηθούν αποδεκτά όσον αφορά την έκθεση του καταναλωτή. Επομένως, τα ισχύοντα ΑΟΚ για τις εν λόγω καλλιέργειες πρέπει να μειωθούν στο οικείο επίπεδο αναλυτικού προσδιορισμού (LOD). (6) Στη γνώμη της στις 31 Μαΐου 2010 (11) για την ουσία methidathion η Αρχή κατέληξε στο συμπέρασμα ότι τα διαθέσιμα στοιχεία δεν υποστηρίζουν τα υπάρχοντα ΑΟΚ για εσπεριδοειδή, κεράσια, ροδάκινα, ελιές, κρεμμύδια, τομάτες, αγγούρια, λάχανα, ξηρά μπιζέλια, κραμβόσπορους, σπόρους ηλίανθου, αραβόσιτο, τσάι, μηλοειδή και ανανά. Όσον αφορά τα μηλοειδή και τον ανανά, ωστόσο, η Αρχή πρότεινε νέα ΑΟΚ με βάση τα διαθέσιμα στοιχεία. Όσον αφορά τα μπιζέλια με το λοβό και το λυκίσκο, η Αρχή κατέληξε στο συμπέρασμα ότι τα υπάρχοντα ΑΟΚ έχουν καταστεί άνευ αντικειμένου και δεν απαιτούνται πλέον για το διεθνές εμπόριο. Επομένως, τα ισχύοντα ΑΟΚ για τις εν λόγω καλλιέργειες πρέπει να τροποποιηθούν ανάλογα. (7) Στη γνώμη της στις 31 Μαΐου 2010 (12) σχετικά με την ουσία triforine, η Αρχή κατέληξε στο συμπέρασμα ότι τα διαθέσιμα στοιχεία δεν υποστηρίζουν τα υπάρχοντα ΑΟΚ για μηλοειδή, πυρηνόκαρπα, φραγκοστάφυλα, πράσινα φραγκοστάφυλα, κολοκυνθοειδή με βρώσιμο φλοιό, κριθάρι, βρώμη, σίκαλη, σίτο και λυκίσκο. Επομένως, τα ισχύοντα ΑΟΚ για τις εν λόγω καλλιέργειες πρέπει να μειωθούν στο οικείο επίπεδο αναλυτικού προσδιορισμού (LOD). (8) Η Επιτροπή ζήτησε τη γνώμη των εργαστηρίων αναφοράς της Ευρωπαϊκής Ένωσης για τα κατάλοιπα φυτοφαρμάκων όσον αφορά την ανάγκη για προσαρμογή ορισμένων επιπέδων αναλυτικού προσδιορισμού (LOD). Όσον αφορά τις ουσίες bromopropylate, EPTC, fenthion, methabenzthiazuron, simazine, tetradifon και triforine, τα εργαστήρια αναφοράς κατέληξαν ότι για ορισμένα αγαθά η τεχνική εξέλιξη επιτρέπει τον ορισμό χαμηλότερων LOD. Επιπλέον, αυτά τα εργαστήρια συμβούλεψαν να αυξηθεί το LOD της ουσίας aldicarb στις καρυδιές και στα βολβώδη λαχανικά, της ουσίας chlorfenvinphos στις καρυδιές, στα βολβώδη λαχανικά, στους ελαιούχους σπόρους και καρπούς, της ουσίας endosulfan στα βολβώδη λαχανικά, της ουσίας ethion στις καρυδιές, στα βολβώδη λαχανικά, στο τσάϊ, στον καφέ, στα αφεψήματα βοτάνων και στο κακάο, στους λυκίσκους και στα μπαχαρικά, της ουσίας fenthion στις καρυδιές και στα βολβώδη λαχανικά, της ουσίας fomesafen στις καρυδιές, στα βολβώδη λαχανικά, στους ελαιούχους σπόρους και καρπούς, στο τσάϊ, στον καφέ, στα αφεψήματα βοτάνων και στο κακάο, στους λυκίσκους και στα μπαχαρικά και της ουσίας methidathion στα βολβώδη λαχανικά, στους ελαιούχους σπόρους και καρπούς. (9) Με βάση τις αιτιολογημένες γνώμες της Αρχής και τις τεχνικές συμβουλές αυτών των εργαστηρίων και λαμβανομένων υπόψη των συναφών με το εξεταζόμενο θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005. (10) Μέσω της Παγκόσμιας Οργάνωσης Εμπορίου, ζητήθηκε η γνώμη των εμπορικών εταίρων της Ένωσης για τα νέα ΑΟΚ και ελήφθησαν υπόψη οι παρατηρήσεις τους. (11) Πριν από την έναρξη ισχύος των τροποποιημένων ΑΟΚ πρέπει να μεσολαβήσει εύλογο χρονικό διάστημα που θα επιτρέψει στις τρίτες χώρες και στις επιχειρήσεις τροφίμων να προετοιμαστούν για να ανταποκριθούν στις νέες απαιτήσεις που θα προκύψουν από την τροποποίηση των ΑΟΚ. (12) Επομένως, τα παραρτήματα II και III του κανονισμού (ΕΚ) αριθ. 396/2005 θα πρέπει να τροποποιηθούν αναλόγως. (13) Για να καταστεί δυνατή η συνήθης εμπορία, επεξεργασία και κατανάλωση των προϊόντων, ο κανονισμός προβλέπει μεταβατική ρύθμιση για τα προϊόντα που έχουν παραχθεί νόμιμα πριν από την τροποποίηση των ΑΟΚ και για τα οποία το μοντέλο της Αρχής για την εκτίμηση σοβαρής και χρόνιας επικινδυνότητας δείχνει ότι τηρείται ένα υψηλό επίπεδο προστασίας των καταναλωτών. (14) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού. Άρθρο 2 Όσον αφορά τις δραστικές ουσίες και τα προϊόντα που αναφέρονται στον ακόλουθο κατάλογο, ο κανονισμός (ΕΚ) αριθ. 396/2005, ως είχε πριν από την τροποποίησή του από τον παρόντα κανονισμό, εξακολουθεί να ισχύει για προϊόντα που παράχθηκαν πριν από τις 21 Οκτωβρίου 2011: α) aldicarb: σιτηρά· β) bromopropylate: ζελέ κυδωνιού, κρασί, σταφίδες, χυμός τομάτας, διατηρημένες τομάτες, φασόλια, αφεψήματα βοτάνων (άνθη)· γ) chlorfenvinphos: καλλιεργούμενα μανιτάρια· δ) endosulfan: διατηρημένες τομάτες, κρασί, σταφύλια, χυμός αχλαδιών, χυμός τομάτας, χυμός σταφυλιών, αφεψήματα βοτάνων (άνθη, φύλλα, ρίζες)· ε) EPTC νιφάδες γεωμήλων, τηγανητές πατάτες, αραβόσιτος, σπέρματα ηλιοτρόπιου, ψυχανθή··: EPTC νιφάδες γεωμήλων, τηγανητές πατάτες, αραβόσιτος, σπέρματα ηλιοτρόπιου, ψυχανθή· στ) ethion: χυμός αζαρόλου, χυμός ανόνης της χεριμολίας (cherimoya) και χυμός γκουάβας, φακές, φύτρα μπαμπού, αποξηραμένα βότανα (φασκόμηλο, δεντρολίβανο, θυμάρι, βασιλικός, φύλλα δάφνης και εστραγκόν)· ζ) fenthion: ελαιόλαδο· η) fomesafen: φασόλια και μπιζέλια (με και χωρίς λοβό, όσπρια), σόγια· θ) methabenzthiazuron: όλα τα λαχανικά· ι) methidathion: όλα τα φρούτα και λαχανικά εκτός από τα εσπεριδοειδή· ξηρά μπιζέλια, αραβόσιτο, σόργο, σπέρματα ηλιοτρόπιου και κραμβόσποροι· ια) simazine: όλα τα φρούτα και λαχανικά, όσπρια, ελαιούχοι σπόροι και καρποί, σιτηρά· ιβ) tetradifon: κρασί, σταφίδες, όσπρια· ιγ) triforine: όλα τα φρούτα και τα λαχανικά εκτός από τα μηλοειδή. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 21 Οκτωβρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Μαρτίου 2011.

Πολιτική για την υγεία

ΑΓΟΡΑΝΟΜΙΚΗ ΝΟΜΟΘΕΣΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 16ης Ιουνίου 2011 για την υπογραφή, εξ ονόματος της Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και της κυβέρνησης της Δημοκρατίας της Ινδονησίας σχετικά με ορισμένες πτυχές των αεροπορικών υπηρεσιών (2011/663/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Με την απόφαση της 5ης Ιουνίου 2003, το Συμβούλιο εξουσιοδότησε την Επιτροπή να αρχίσει διαπραγματεύσεις με τρίτες χώρες με σκοπό την αντικατάσταση ορισμένων διατάξεων των υφιστάμενων διμερών συμφωνιών από μία συμφωνία σε ενωσιακό επίπεδο. (2) Η Επιτροπή διαπραγματεύθηκε, εξ ονόματος της Ένωσης, συμφωνία με την κυβέρνηση της Δημοκρατίας της Ινδονησίας σχετικά με ορισμένες πτυχές των αεροπορικών υπηρεσιών (εφεξής «η συμφωνία»), σύμφωνα με τους μηχανισμούς και τις οδηγίες του παραρτήματος της απόφασης του Συμβουλίου της 5ης Ιουνίου 2003. (3) Η συμφωνία θα πρέπει να υπογραφεί και να τεθεί προσωρινά σε εφαρμογή, με την επιφύλαξη της σύναψής της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της συμφωνίας μεταξύ της Ευρωπαϊκής Ένωσης και της κυβέρνησης της Δημοκρατίας της Ινδονησίας σχετικά με ορισμένες πτυχές των αεροπορικών υπηρεσιών (εφεξής «η συμφωνία») εγκρίνεται, εξ ονόματος της Ενωσης, υπό την επιφύλαξη της σύναψης της εν λόγω συμφωνίας. Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία, εξ ονόματος της Ένωσης, εφόσον συναφθεί. Άρθρο 3 Ενόσω εκκρεμεί η έναρξη ισχύος της, η συμφωνία εφαρμόζεται προσωρινά από την πρώτη ημέρα του πρώτου μηνός που έπεται της ημερομηνίας κατά την οποία τα μέρη θα έχουν κοινοποιήσει εκατέρωθεν την ολοκλήρωση των διαδικασιών που είναι αναγκαίες για τον σκοπό αυτό (1). Άρθρο 4 Ο πρόεδρος του Συμβουλίου εξουσιοδοτείται να προβεί στην κοινοποίηση που προβλέπεται στο άρθρο 8 παράγραφος 2 της συμφωνίας. Άρθρο 5 Η παρούσα απόφαση αρχίζει να ισχύει την ημερομηνία της έκδοσής της. Λουξεμβούργο, 16 Ιουνίου 2011.

Φόροι καταναλώσεως

Έμμεση φορολογία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 844/2011 ΤΗΣ ΕΠΙΤΡΟΠΉΣ της 23ης Αυγούστου 2011 για την έγκριση των ελέγχων πριν από την εξαγωγή που διενεργούνται από τον Καναδά στον σίτο και στο σιτάλευρο όσον αφορά την παρουσία ωχρατοξίνης Α (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 23, Εκτιμώντας τα ακόλουθα: (1) Ο κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (2) ορίζει τα μέγιστα επιτρεπτά επίπεδα ωχρατοξίνης Α στα τρόφιμα. Μόνο τα τρόφιμα που συμμορφώνονται προς τα μέγιστα επιτρεπτά επίπεδα επιτρέπεται να διατίθενται στην αγορά της Ένωσης. (2) Ο κανονισμός (ΕΚ) αριθ. 882/2004 ορίζει ότι τα κράτη μέλη διασφαλίζουν ότι πραγματοποιούνται επίσημοι έλεγχοι τακτικά και βάσει των κινδύνων και με την κατάλληλη συχνότητα για την επίτευξη των στόχων του κανονισμού, που μεταξύ άλλων είναι η πρόληψη, η εξάλειψη ή η μείωση, σε αποδεκτό επίπεδο, των κινδύνων για τον άνθρωπο και τα ζώα. (3) Το άρθρο 23 του κανονισμού (ΕΚ) αριθ. 882/2004 προβλέπει ότι μπορεί να εγκριθεί η διενέργεια πριν από την εξαγωγή ελέγχων από τρίτη χώρα σε ζωοτροφές και τρόφιμα αμέσως πριν από την εξαγωγή τους προς την Ευρωπαϊκή Ένωση με σκοπό να επιβεβαιωθεί ότι τα εξαγόμενα προϊόντα συμμορφώνονται προς τις απαιτήσεις της Ένωσης. (4) Η έγκριση αυτή μπορεί να χορηγηθεί προς τρίτη χώρα μόνο αφού έλεγχος της Ευρωπαϊκής Ένωσης έχει καταδείξει ότι οι ζωοτροφές ή τα τρόφιμα που εξάγονται προς την Ευρωπαϊκή Ένωση πληρούν τις απαιτήσεις της Ένωσης ή ισοδύναμες απαιτήσεις και ότι οι έλεγχοι που διενεργούνται στην τρίτη χώρα πριν από την αποστολή κρίνονται επαρκώς αποδοτικοί και αποτελεσματικοί ώστε να αντικαταστήσουν ή να μειώσουν τους ελέγχους των εγγράφων, της ταυτότητας και τους φυσικούς ελέγχους που επιβάλλει η νομοθεσία της Ένωσης. (5) Στις 8 Οκτωβρίου 2007 ο Καναδάς υπέβαλε στην Επιτροπή αίτηση για έγκριση των ελέγχων πριν από την εξαγωγή από τις αρμόδιες αρχές του Καναδά όσον αφορά τη μόλυνση με ωχρατοξίνη Α στον σίτο (κοινό και σκληρό) και στο σιτάλευρο που προορίζονται για εξαγωγή στην Ευρωπαϊκή Ένωση. (6) Η Επιτροπή εξέτασε λεπτομερώς τα στοιχεία που υπέβαλε η καναδική επιτροπή σπόρων (Canadian Grain Commission), η αρμόδια αρχή του Καναδά υπό την ευθύνη της οποίας θα διενεργούνται οι έλεγχοι πριν από την εξαγωγή, και θεωρεί ότι οι παρεχόμενες εγγυήσεις είναι ικανοποιητικές και δικαιολογούν εν προκειμένω την έγκριση των ελέγχων πριν από την εξαγωγή στον σίτο και στο σιτάλευρο όσον αφορά την παρουσία ωχρατοξίνης Α. (7) Κατά συνέπεια, είναι ενδεδειγμένη η χορήγηση έγκρισης των ελέγχων πριν από την εξαγωγή που διενεργούνται από τον Καναδά στον σίτο και στο σιτάλευρο για τη διασφάλιση της συμμόρφωσης αυτών προς τα μέγιστα επίπεδα ωχρατοξίνης Α που επιτρέπονται από τη νομοθεσία της Ένωσης. (8) Σύμφωνα με το άρθρο 16 παράγραφος 2 του κανονισμού (ΕΚ) αριθ. 882/2004, ζητείται από τα κράτη μέλη να προσαρμόσουν τη συχνότητα των φυσικών ελέγχων στις εισαγωγές στον κίνδυνο που εμπεριέχουν οι διάφορες κατηγορίες τροφίμων και να λάβουν υπόψη, μεταξύ άλλων, τις εγγυήσεις που παρέχονται από τις αρμόδιες αρχές της τρίτης χώρας καταγωγής του υπόψη τροφίμου. Οι συστηματικοί έλεγχοι πριν από την εξαγωγή που διενεργούνται υπό την εποπτεία της καναδικής επιτροπής σπόρων σύμφωνα με την έγκριση της Ένωσης και σύμφωνα με το άρθρο 23 του κανονισμού (ΕΚ) αριθ. 882/2004 παρέχουν ικανοποιητικό επίπεδο εγγυήσεων σε σχέση με τη μόλυνση του σίτου και του σιτάλευρου με ωχρατοξίνη Α και, ως εκ τούτου, επιτρέπουν στα κράτη μέλη να μειώσουν τη συχνότητα των φυσικών ελέγχων που διενεργούνται στα εν λόγω εμπορεύματα. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Έγκριση των ελέγχων πριν από την εξαγωγή Οι έλεγχοι πριν από την εξαγωγή όσον αφορά την παρουσία ωχρατοξίνης Α, που διενεργούνται από την καναδική επιτροπή σπόρων αμέσως πριν την εξαγωγή στην Κοινότητα, εγκρίνονται για τα ακόλουθα τρόφιμα: α) σίτος που υπάγεται στον κωδικό ΕΣ/ΣΟ 1001, ο οποίος παράγεται στην επικράτεια του Καναδά· και β) σιτάλευρο που υπάγεται στον κωδικό ΕΣ/ΣΟ 1101 00, ο οποίος παράγεται στην επικράτεια του Καναδά. Άρθρο 2 Προϋποθέσεις έγκρισης των ελέγχων πριν από την εξαγωγή 1. Κάθε φορτίο των προϊόντων που αναφέρονται στο άρθρο 1 συνοδεύεται από: α) έκθεση που περιλαμβάνει τα αποτελέσματα της δειγματοληψίας και της ανάλυσης που διενεργήθηκε σύμφωνα με τις διατάξεις του κανονισμού (ΕΚ) αριθ. 401/2006 της Επιτροπής, της 23ης Φεβρουαρίου 2006, για τον καθορισμό μεθόδων δειγματοληψίας και ανάλυσης για τον επίσημο έλεγχο των επιπέδων μυκοτοξινών στα τρόφιμα (3), ή με ισοδύναμες απαιτήσεις, από εργαστήριο εγκεκριμένο γι’ αυτό τον σκοπό από την καναδική επιτροπή σπόρων· β) πιστοποιητικό, σύμφωνα με το υπόδειγμα που παρατίθεται στο παράρτημα, συμπληρωμένο, ελεγμένο και υπογεγραμμένο από εκπρόσωπο της καναδικής επιτροπής σπόρων· το πιστοποιητικό ισχύει 4 μήνες από την ημερομηνία έκδοσής του. 2. Η έκθεση και το πιστοποιητικό που αναφέρονται στην παράγραφο 1 μπορούν να υποβάλλονται ηλεκτρονικά, αφού συμφωνηθούν οι πρακτικές διαδικασίες. 3. Κάθε φορτίο τροφίμων φέρει τον κωδικό ταυτοποίησης ο οποίος αναπαράγεται στην έκθεση και στο πιστοποιητικό που αναφέρονται στην παράγραφο 1. Κάθε μεμονωμένος σάκος ή άλλη μορφή συσκευασίας του φορτίου ταυτοποιείται με τον ίδιο κωδικό. Άρθρο 3 Διαίρεση φορτίου Αν ένα φορτίο διαιρεθεί, αντίγραφα του πιστοποιητικού που προβλέπεται στο άρθρο 2 παράγραφος 1 στοιχείο β) επικυρωμένα από την αρμόδια αρχή του κράτους μέλους στην επικράτεια του οποίου έγινε η διαίρεση του φορτίου συνοδεύουν κάθε μέρος του διαιρεθέντος φορτίου έως ότου τεθεί σε ελεύθερη κυκλοφορία. Άρθρο 4 Επίσημοι έλεγχοι Σύμφωνα με τις διατάξεις του άρθρου 16 παράγραφος 2 και του άρθρου 23 παράγραφος 2 του κανονισμού (ΕΚ) αριθ. 882/2004, η συχνότητα των φυσικών ελέγχων που διενεργούνται από τα κράτη μέλη στα φορτία των προϊόντων τα οποία αναφέρονται στο άρθρο 1 μειώνονται σε ένα ανώτατο όριο ύψους 1 % του αριθμού των φορτίων που προσκομίζονται σύμφωνα με το άρθρο 2. Άρθρο 5 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Οκτωβρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Αυγούστου 2011.

Πολιτική για την υγεία

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 730/2010 ΤΗΣ ΕΠΙΤΡΟΠΉΣ της 13ης Αυγούστου 2010 για τη διόρθωση του κανονισμού (ΕΚ) αριθ. 1120/2009 για τη θέσπιση λεπτομερών κανόνων εφαρμογής του καθεστώτος ενίσχυσης προβλέπεται στον τίτλο ΙΙΙ του κανονισμού (ΕΚ) αριθ. 73/2009 του Συμβουλίου σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (1), και ιδίως το άρθρο 142 στοιχείο δ), Εκτιμώντας τα ακόλουθα: (1) Το δεύτερο εδάφιο του άρθρου 19 παράγραφος 2 του κανονισμού (ΕΚ) αριθ. 1120/2009 της Επιτροπής (2) προσδιορίζει ένα ανώτατο όριο χορήγησης δικαιωμάτων ενίσχυσης από το εθνικό αποθεματικό σε γεωργούς οι οποίοι βρίσκονται σε ειδική κατάσταση, το οποίο ισούται με τον ανώτατο αριθμό δικαιωμάτων ενίσχυσης το οποίο μπορεί να λάβει κάποιος γεωργός, σύμφωνα με το άρθρο 17 του εν λόγω κανονισμού. Συνεπώς, εσφαλμένα γινόταν παραπομπή στο άρθρο 22 του κανονισμού, και μάλιστα η διόρθωση αυτή πρέπει να ισχύει από την ημερομηνία εφαρμογής του κανονισμού (ΕΚ) αριθ. 1120/2009. (2) Θα πρέπει συνεπώς να διορθωθεί αναλόγως ο κανονισμός (ΕΚ) αριθ. 1120/2009. (3) Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής διαχείρισης άμεσων ενισχύσεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 19 παράγραφος 2 δεύτερο εδάφιο του κανονισμού (ΕΚ) αριθ. 1120/2009, η φράση «άρθρο 22» αντικαθίσταται από τη φράση «άρθρο 17». Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Αυγούστου 2010.

Προστασία του περιβάλλοντος

Περιβαλλοντική πολιτική

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 123/2012 ΤΗΣ ΕΠΙΤΡΟΠΉΣ της 13ης Φεβρουαρίου 2012 για την τροποποίηση του παραρτήματος του κανονισμού (ΕΕ) αριθ. 37/2010 σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης, όσον αφορά την ουσία μονεπαντέλη (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικώς δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και την τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (1), και ιδίως το άρθρο 14 σε συνδυασμό με το άρθρο 17, Έχοντας υπόψη τη γνώμη του Ευρωπαϊκού Οργανισμού Φαρμάκων που διατυπώθηκε από την επιτροπή φαρμάκων για κτηνιατρική χρήση, Εκτιμώντας τα ακόλουθα: (1) Τα ανώτατα όρια καταλοίπων («ΑΟΚ») για τις φαρμακολογικώς δραστικές ουσίες οι οποίες προορίζονται να χρησιμοποιηθούν στην Ένωση σε κτηνιατρικά φάρμακα για τροφοπαραγωγικά ζώα ή σε βιοκτόνα προϊόντα που χρησιμοποιούνται στη ζωοτεχνία πρέπει να καθορίζονται σύμφωνα με τον κανονισμό (ΕΚ) αριθ. 470/2009. (2) Οι φαρμακολογικώς δραστικές ουσίες και η ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης καθορίζονται στο παράρτημα του κανονισμού (ΕΕ) αριθ. 37/2010 της Επιτροπής, της 22ας Δεκεμβρίου 2009, σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης (2). (3) Η ουσία μονεπαντέλη περιλαμβάνεται σήμερα στον πίνακα 1 του παραρτήματος του κανονισμού (ΕΕ) αριθ. 37/2010 ως επιτρεπόμενη ουσία για τα αιγοπρόβατα όσον αφορά τους μυς, τον λιπώδη ιστό, το ήπαρ και τους νεφρούς, εκτός από τα ζώα που παράγουν γάλα για κατανάλωση από τον άνθρωπο. Η ισχύς των προσωρινών ανώτατων ορίων καταλοίπων της εν λόγω ουσίας που καθορίζονται για τα αιγοπρόβατα έληξε την 1η Ιανουαρίου 2012. (4) Υποβλήθηκαν και αξιολογήθηκαν συμπληρωματικά στοιχεία με βάση τα οποία η επιτροπή φαρμάκων για κτηνιατρική χρήση συνέστησε να καθοριστούν ως οριστικά τα προσωρινά ΑΟΚ για την ουσία μονεπαντέλη για τα αιγοπρόβατα. (5) Επομένως, η εγγραφή για την ουσία μονεπαντέλη στον πίνακα 1 του παραρτήματος του κανονισμού (ΕΕ) αριθ. 37/2010 πρέπει να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΕ) αριθ. 37/2010 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Φεβρουαρίου 2012.

ΑΓΟΡΑΝΟΜΙΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 887/2011 ΤΗΣ ΕΠΙΤΡΟΠΉΣ της 5ης Σεπτεμβρίου 2011 για τη χορήγηση άδειας στο παρασκεύασμα Enterococcus faecium CECT 4515 ως πρόσθετης ύλης ζωοτροφών για τα κοτόπουλα προς πάχυνση (κάτοχος της άδειας είναι η εταιρεία: Norel S.A) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση της άδειας αυτής. (2) Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση χορήγησης άδειας για το παρασκεύασμα Enterococcus faecium CECT 4515. Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003. (3) Η αίτηση αφορά την έγκριση του παρασκευάσματος που αναφέρεται στο παράρτημα ως πρόσθετης ύλης ζωοτροφών για κοτόπουλα προς πάχυνση, το οποίο θα ταξινομηθεί στην κατηγορία πρόσθετων υλών «Ζωοτεχνικές πρόσθετες ύλες». (4) Η Ευρωπαϊκή Αρχή για την Ασφάλεια των Τροφίμων («η Αρχή»), στη γνώμη που διατύπωσε στις 16 Μαρτίου 2011 (2) κατέληξε στο συμπέρασμα ότι το παρασκεύασμα Enterococcus faecium CECT 4515, υπό τους προτεινόμενους όρους χρήσης, δεν έχει δυσμενείς επιδράσεις στην υγεία των ζώων, στην υγεία των καταναλωτών ή στο περιβάλλον και ότι η εν λόγω πρόσθετη ύλη έχει τη δυνατότητα να βελτιώνει σημαντικά την αύξηση του σωματικού βάρους και τον δείκτη απόδοσης της ζωοτροφής στα κοτόπουλα προς πάχυνση. Η Αρχή δεν θεωρεί ότι υπάρχει ανάγκη θέσπισης ειδικών απαιτήσεων παρακολούθησης μετά τη διάθεση της πρόσθετης ύλης στην αγορά. Η Αρχή επαλήθευσε επίσης την έκθεση σχετικά με αναλυτική μέθοδο της πρόσθετης ύλης ζωοτροφών, η οποία υποβλήθηκε από το κοινοτικό εργαστήριο αναφοράς που συστάθηκε με τον κανονισμό (ΕΚ) αριθ. 1831/2003. (5) Από την αξιολόγηση του παρασκευάσματος Enterococcus faecium CECT 4515 διαπιστώνεται ότι πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να επιτραπεί η χρήση του εν λόγω παρασκευάσματος, όπως καθορίζεται στο παράρτημα του παρόντος κανονισμού. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παρασκεύασμα που προσδιορίζεται στο παράρτημα, το οποίο ανήκει στην κατηγορία πρόσθετων υλών «ζωοτεχνικές πρόσθετες ύλες» και στη λειτουργική ομάδα «σταθεροποιητές της χλωρίδας των εντέρων», εγκρίνεται ως πρόσθετη ύλη που μπορεί να χρησιμοποιείται στη διατροφή των ζώων υπό τους όρους που παρατίθενται στο εν λόγω παράρτημα. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Σεπτεμβρίου 2011.


ΚΑΝΟΝΙΣΜΌΣ (ΕΕ) αριθ. 169/2010 ΤΗΣ ΕΠΙΤΡΟΠΉΣ της 1ης Μαρτίου 2010 για την τροποποίηση του κανονισμού (ΕΟΚ) αριθ. 2454/93 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (1), και ιδίως το άρθρο 247, Εκτιμώντας τα ακόλουθα: (1) Τα άρθρα 4ια έως 4κ του κανονισμού (ΕΟΚ) αριθ. 2454/93 της Επιτροπής (2) όπως τροποποιήθηκαν με τον κανονισμό (ΕΚ) αριθ. 312/2009 (3) καθορίζουν σε ποιες περιπτώσεις οι οικονομικοί φορείς που δεν είναι εγκατεστημένοι στο τελωνειακό έδαφος της Κοινότητας πρέπει να καταχωρίζονται από την τελωνειακή αρχή ή την αρχή που έχει ορίσει το οικείο κράτος μέλος. Ωστόσο, πρέπει να διευκρινιστεί ότι οι οικονομικοί φορείς που δεν είναι εγκατεστημένοι στο τελωνειακό έδαφος της Κοινότητας και οι οποίοι καταθέτουν τελωνειακή διασάφηση στην Κοινότητα προκειμένου να θέσουν τα εμπορεύματα υπό το καθεστώς προσωρινής εισαγωγής δεν πρέπει να καταχωρίζονται για τη χορήγηση αριθμού καταχώρισης και αναγνώρισης οικονομικών φορέων (αριθμός EORI) εφόσον το καθεστώς αυτό λήγει με την επανεξαγωγή των εμπορευμάτων. (2) Οι οικονομικοί φορείς που είναι εγκατεστημένοι σε συμβαλλόμενο μέρος της σύμβασης περί καθεστώτος κοινής διαμετακόμισης, που εγκρίθηκε με την απόφαση 87/415/ΕΟΚ του Συμβουλίου (4), εκτός Ευρωπαϊκής Ένωσης και οι οποίοι καταθέτουν τελωνειακή διασάφηση προκειμένου να θέσουν τα εμπορεύματα υπό το καθεστώς κοινής διαμετακόμισης και οι οικονομικοί φορείς που είναι εγκατεστημένοι στην Ανδόρα και τον Άγιο Μαρίνο οι οποίοι καταθέτουν τελωνειακή διασάφηση για να θέσουν τα εμπορεύματα υπό το καθεστώς κοινοτικής διαμετακόμισης, διαθέτουν ήδη αριθμούς αναγνώρισης οι οποίοι δύνανται να χρησιμοποιηθούν για την ταυτοποίησή τους. Επομένως, πρέπει να εξαιρούνται από την υποχρέωση καταχώρισης για τη χορήγηση αριθμού EORI. Ωστόσο, η εξαίρεση αυτή πρέπει να περιορίζεται μόνο στις περιπτώσεις στις οποίες τα στοιχεία που παρέχονται στην τελωνειακή διασάφηση δεν χρησιμοποιούνται ως συνοπτική διασάφηση εισόδου ή εξόδου, δεδομένου ότι σε αυτές τις περιπτώσεις ο αριθμός EORI είναι σημαντικός για τη διενέργεια της ανάλυσης του κινδύνου. (3) Λόγω της τροποποίησης του άρθρου 186 του κανονισμού (ΕΟΚ) αριθ. 2454/93 με τον κανονισμό (ΕΚ) αριθ. 312/2009 καθίσταται αναγκαία η προσαρμογή του παραρτήματος 30Α του κανονισμού (ΕΟΚ) αριθ. 2454/93. (4) Προκειμένου το τελωνείο του πρώτου λιμένα ή αερολιμένα εισόδου να δύναται να διαβιβάσει, κατά περίπτωση, τις αναγκαίες πληροφορίες για τη διεξαγωγή ανάλυσης κινδύνου στο τελωνείο κάθε επόμενου λιμένα ή αερολιμένα όπως προβλέπεται στο άρθρο 184ε του κανονισμού (ΕΟΚ) αριθ. 2454/93, πρέπει να προστεθεί η απαίτηση ενός νέου στοιχείου και η σχετική επεξηγηματική σημείωση στο παράρτημα 30Α του κανονισμού (ΕΟΚ) αριθ. 2454/93. (5) Το παράρτημα 38 του κανονισμού (ΕΟΚ) αριθ. 2454/93 πρέπει να εκφράζει το γεγονός ότι σε ορισμένες ειδικές περιπτώσεις οι δασμοί επιβάλλονται βάσει συμφωνιών τελωνειακής ένωσης που έχουν συναφθεί από την Ευρωπαϊκή Ένωση. (6) Ο κανονισμός (ΕΟΚ) αριθ. 565/80 του Συμβουλίου, της 4ης Μαρτίου 1980, περί της προπληρωμής των επιστροφών κατά την εξαγωγή για τα γεωργικά προϊόντα (5) καταργήθηκε. Επί του παρόντος, ο κανονισμός (ΕΚ) αριθ. 1741/2006 της Επιτροπής (6) καθορίζει τους όρους χορήγησης της ειδικής επιστροφής κατά την εξαγωγή κρεάτων χωρίς κόκαλα από αρσενικά χονδρά βοοειδή τα οποία τίθενται υπό καθεστώς τελωνειακής αποταμίευσης πριν από την εξαγωγή, ενώ ο κανονισμός (ΕΚ) αριθ. 1731/2006 της Επιτροπής (7) καθορίζει ειδικές λεπτομέρειες εφαρμογής όσον αφορά τις επιστροφές κατά την εξαγωγή για ορισμένες κονσέρβες βοείου κρέατος που απαιτούν τελωνειακή επιτήρηση και τελωνειακό έλεγχο κατά την παραγωγή πριν από την εξαγωγή. Τα παραρτήματα 37 και 38 του κανονισμού (ΕΟΚ) αριθ. 2454/93 πρέπει να επικαιροποιηθούν αναλόγως. (7) Το άρθρο 152 παράγραφος 1 στοιχείο α)α του κανονισμού (ΕΟΚ) αριθ. 2454/93 με την τροποποίηση που εισήχθη με τον κανονισμό (ΕΚ) αριθ. 215/2006 (8) θέσπισε ένα σύστημα με το οποίο οι κατά μονάδα αξίες που κοινοποιούν τα κράτη μέλη και διαβιβάζει η Επιτροπή είναι δυνατόν να χρησιμοποιούνται για τον προσδιορισμό της δασμολογητέας αξίας ορισμένων ευπαθών εμπορευμάτων που εισάγονται επί παρακαταθήκη. Το σύστημα αυτό αντικαθιστά τις ειδικές ρυθμίσεις για τον προσδιορισμό της δασμολογητέας αξίας ορισμένων ευπαθών εμπορευμάτων που καθορίζονται στα άρθρα 173 έως 177 του κανονισμού (ΕΟΚ) αριθ. 2454/93. Το παράρτημα 38 του κανονισμού (ΕΟΚ) αριθ. 2454/93 πρέπει συνεπώς να προσαρμοστεί. (8) Ο κανονισμός (ΕΚ) αριθ. 3223/94 της Επιτροπής, της 21ης Δεκεμβρίου 1994, σχετικά με τις λεπτομέρειες εφαρμογής του καθεστώτος κατά την εισαγωγή οπωροκηπευτικών (9), αντικαταστάθηκε από τον κανονισμό (ΕΚ) αριθ. 1580/2007 της Επιτροπής, της 21ης Δεκεμβρίου 2007, για τη θέσπιση κανόνων εφαρμογής των κανονισμών (ΕΚ) αριθ. 2200/96, (ΕΚ) αριθ. 2201/96 και (ΕΚ) αριθ. 1182/2007 του Συμβουλίου στον τομέα των οπωροκηπευτικών (10). Η εν λόγω αντικατάσταση πρέπει να επισημανθεί στο παράρτημα 38 του κανονισμού (ΕΟΚ) αριθ. 2454/93. (9) Ο κανονισμός (ΕΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των πιστοποιητικών εξαγωγής για τα γεωργικά προϊόντα (11) αντικαταστάθηκε από τον κανονισμό (ΕΚ) αριθ. 612/2009 της Επιτροπής, της 7ης Ιουλίου 2009, για τις κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα (12). Η θέση 37 του παραρτήματος 38 του κανονισμού (ΕΟΚ) αριθ. 2454/93 πρέπει συνεπώς να προσαρμοστεί αναλόγως. (10) Λόγω των τροποποιήσεων των διατάξεων για τις απλουστευμένες διαδικασίες του κανονισμού (ΕΟΚ) αριθ. 2454/93 που επήλθαν με τον κανονισμό (ΕΚ) αριθ. 1875/2006 (13) πρέπει να επικαιροποιηθούν αναλόγως οι κωδικοί για τις «Ειδικές μνείες» στη θέση 44 του παραρτήματος 38 του κανονισμού (ΕΟΚ) αριθ. 2454/93. (11) Ο κανονισμός (ΕΟΚ) αριθ. 2913/92 όπως τροποποιήθηκε με τον κανονισμό (ΕΚ) αριθ. 648/2005 του Ευρωπαϊκού Κοινοβουλίου και του Συμβουλίου (14) θέσπισε την υποχρέωση κατάθεσης συνοπτικών διασαφήσεων εισόδου και ο κανονισμός (ΕΟΚ) αριθ. 2454/93 όπως τροποποιήθηκε με τον κανονισμό (ΕΚ) αριθ. 1875/2006 προβλέπει συνοπτικές διασαφήσεις για σκοπούς προσωρινής εναπόθεσης. Οι δύο αυτές διασαφήσεις πρέπει συνεπώς να περιληφθούν στην «κατάσταση συντομογραφιών των εγγράφων» στο παράρτημα 38 του κανονισμού (ΕΟΚ) αριθ. 2454/93. (12) Συνεπώς, ο κανονισμός (ΕΟΚ) αριθ. 2454/93 πρέπει να τροποποιηθεί αναλόγως. (13) Προκειμένου να εξασφαλιστεί η ομαλή εφαρμογή του παρόντος κανονισμού, είναι αναγκαίο να δοθεί στα κράτη μέλη χρόνος για την απαραίτητη προσαρμογή των πληροφοριακών τους συστημάτων. (14) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 2454/93 τροποποιείται ως εξής: 1) Το άρθρο 4ιβ παράγραφος 3 στοιχείο α) αντικαθίσταται από το ακόλουθο κείμενο: «α) καταθέτει στην Κοινότητα συνοπτική ή τελωνειακή διασάφηση, πλην των εξής: i) τελωνειακής διασάφησης που υποβάλλεται σύμφωνα με τα άρθρα 225 έως 238· ii) τελωνειακής διασάφησης που υποβάλλεται για την προσωρινή εισαγωγή ή για τη λήξη του καθεστώτος με την επανεξαγωγή· iii) τελωνειακής διασάφησης που υποβάλλεται στα πλαίσια του καθεστώτος κοινής διαμετακόμισης από οικονομικό φορέα ο οποίος είναι εγκατεστημένος σε συμβαλλόμενο μέρος της σύμβασης περί καθεστώτος κοινής διαμετακόμισης διαφορετικό από την Ευρωπαϊκή Ένωση, εφόσον η εν λόγω διασάφηση δεν χρησιμοποιείται επίσης ως συνοπτική διασάφηση εισόδου ή εξόδου· iv) τελωνειακής διασάφησης που υποβάλλεται στο πλαίσια του καθεστώτος κοινοτικής διαμετακόμισης από οικονομικό φορέα ο οποίος είναι εγκατεστημένος στην Ανδόρα ή στον Άγιο Μαρίνο, εφόσον η εν λόγω διασάφηση δεν χρησιμοποιείται επίσης ως συνοπτική διασάφηση εισόδου ή εξόδου·». 2) Το παράρτημα 30A τροποποιείται σύμφωνα με το παράρτημα I του παρόντος κανονισμού. 3) Το παράρτημα 37 τροποποιείται σύμφωνα με το παράρτημα II του παρόντος κανονισμού. 4) Το παράρτημα 38 τροποποιείται σύμφωνα με το παράρτημα III του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Μαρτίου 2010.

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 693/2012 ΤΟΥ ΣΥΜΒΟΥΛΊΟΥ της 25ης Ιουλίου 2012 για την τροποποίηση του εκτελεστικού κανονισμού (ΕΕ) αριθ. 723/2011 (για την επέκταση του οριστικού δασμού αντιντάμπινγκ που επιβάλλεται με τον κανονισμό (ΕΚ) αριθ. 91/2009 στις εισαγωγές ορισμένων συνδετήρων από σίδηρο ή χάλυβα, καταγωγής Λαϊκής Δημοκρατίας της Κίνας, στις εισαγωγές ορισμένων συνδετήρων από σίδηρο ή χάλυβα που αποστέλλονται από τη Μαλαισία, είτε δηλώνονται ως καταγωγής Μαλαισίας ή μη), με τη χορήγηση απαλλαγής από την εφαρμογή των εν λόγω μέτρων σε έναν παραγωγό/εξαγωγέα της Μαλαισίας και τον τερματισμό της καταγραφής των εισαγωγών από τον εν λόγω παραγωγό/εξαγωγέα ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 11 παράγραφος 4 και το άρθρο 13 παράγραφος 4, Έχοντας υπόψη την πρόταση που υπέβαλε η Ευρωπαϊκή Επιτροπή, κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: Α. ΙΣΧΥΟΝΤΑ ΜΕΤΡΑ (1) Το Συμβούλιο, με τον κανονισμό (ΕΚ) αριθ. 91/2009 (2), επέβαλε οριστικά μέτρα αντιντάμπινγκ για ορισμένους συνδετήρες από σίδηρο ή χάλυβα, καταγωγής Λαϊκής Δημοκρατίας της Κίνας. Με τον εκτελεστικό κανονισμό (ΕΕ) αριθ. 723/2011 (3), το Συμβούλιο επέκτεινε αυτά τα μέτρα σε ορισμένους συνδετήρες από σίδηρο ή χάλυβα που αποστέλλονται από τη Μαλαισία ( «τα επεκταθέντα μέτρα»), με εξαίρεση τις εισαγωγές που παράγονται από τις μαλαισιανές εταιρείες που αναφέρονται ρητά στον εν λόγω κανονισμό. Β. ΤΡΕΧΟΥΣΑ ΕΡΕΥΝΑ 1. Αίτημα επανεξέτασης (2) Η Επιτροπή έλαβε αίτηση απαλλαγής από τα επεκταθέντα μέτρα σύμφωνα με το άρθρο 11 παράγραφος 4 και το άρθρο 13 παράγραφος 4 του βασικού κανονισμού. Η αίτηση υποβλήθηκε από την Andfast Malaysia Sdn. Bhd. («Andfast»), παραγωγός στη Μαλαισία. 2. Έναρξη επανεξέτασης (3) Η Επιτροπή εξέτασε τα αποδεικτικά στοιχεία που υπέβαλε η Andfast και θεώρησε ότι ήταν επαρκή για να δικαιολογήσουν την έναρξη έρευνας σύμφωνα με το άρθρο 11 παράγραφος 4 και το άρθρο 13 παράγραφος 4 του βασικού κανονισμού για τον καθορισμό της δυνατότητας χορήγησης απαλλαγής από τα επεκταθέντα μέτρα στην Andfast. Μετά τις διαβουλεύσεις με τη συμβουλευτική επιτροπή και αφού δόθηκε η δυνατότητα στον ενδιαφερόμενο ενωσιακό κλάδο παραγωγής να υποβάλει τις παρατηρήσεις του, η Επιτροπή, δυνάμει του κανονισμού (ΕΕ) αριθ. 1164/2011 (4) («ο κανονισμός για την έναρξη της έρευνας»), άρχισε επανεξέταση του εκτελεστικού κανονισμού (ΕΕ) αριθ. 723/2011 όσον αφορά την Andfast. (4) Ο κανονισμός για την έναρξη της επανεξέτασης κατήργησε τον δασμό αντιντάμπινγκ που είχε επιβληθεί με τον εκτελεστικό κανονισμό (ΕΕ) αριθ. 723/2011 όσον αφορά τις εισαγωγές του υπό εξέταση προϊόντος, το οποίο αποστέλλεται από τη Μαλαισία και παράγεται από την Andfast. Παράλληλα, δυνάμει του άρθρου 14 παράγραφος 5 του βασικού κανονισμού, οι τελωνειακές αρχές κλήθηκαν να λάβουν τα κατάλληλα μέτρα για την καταγραφή αυτών των εισαγωγών. 3. Υπό εξέταση προϊόν (5) Το υπό εξέταση προϊόν είναι ορισμένοι συνδετήρες από σίδηρο ή χάλυβα, πλην αυτών από ανοξείδωτο χάλυβα, δηλαδή ξυλόβιδες (εκτός των μακριών καρφιών με σπείρωμα), βίδες που σχηματίζουν σπείρωμα με το βίδωμά τους, άλλες βίδες και μπουλόνια με κεφαλή (έστω και με τα παξιμάδια και τις ροδέλες τους, αλλά εκτός των βιδών των κομμένων από σώματα με πλήρη τομή, και με πάχος στελέχους που δεν υπερβαίνει τα 6 mm και εκτός των βιδών και των μπουλονιών για τη στερέωση υλικού κατασκευής σιδηροτροχιών) και ροδέλες που αποστέλλονται από τη Μαλαισία, και που σήμερα υπάγονται στους κωδικούς ΣΟ ex 7318 12 90, ex 7318 14 91, ex 7318 14 99, ex 7318 15 59, ex 7318 15 69, ex 7318 15 81, ex 7318 15 89, ex 7318 15 90, ex 7318 21 00 και ex 7318 22 00 («το υπό εξέταση προϊόν»). 4. Έρευνα (6) Η Επιτροπή ενημέρωσε επίσημα την Andfast και τους αντιπροσώπους της Μαλαισίας σχετικά με την έναρξη της επανεξέτασης. Τα ενδιαφερόμενα μέρη κλήθηκαν να κάνουν γνωστές τις απόψεις τους και ενημερώθηκαν για τη δυνατότητα να ζητήσουν να γίνουν δεκτά σε ακρόαση. Δεν παρελήφθη κανένα τέτοιο αίτημα. (7) Η Επιτροπή έστειλε επίσης ερωτηματολόγιο στην Andfast και έλαβε απάντηση εντός της ταχθείσας προθεσμίας. Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τους σκοπούς της επανεξέτασης. Πραγματοποιήθηκε επίσης επιτόπια επαλήθευση στις εγκαταστάσεις της Andfast. 5. Περίοδος έρευνας (8) Η έρευνα κάλυψε την περίοδο από την 1η Οκτωβρίου 2010 έως τις 30 Σεπτεμβρίου 2011 («ΠΕ»). Συγκεντρώθηκαν στοιχεία για την περίοδο από το 2008 μέχρι το τέλος της ΠΕ ώστε να εξετασθεί κάθε μεταβολή του διαγράμματος των εμπορικών συναλλαγών. Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ (9) Η έρευνα επιβεβαίωσε ότι η Andfast δεν ήταν συνδεδεμένη με κανέναν από τους εξαγωγείς ή παραγωγούς της Μαλαισίας ή της Κίνας, οι οποίοι υπόκεινται στα μέτρα αντιντάμπινγκ και δεν είχε εξαγάγει το υπό εξέταση προϊόν στην Ευρωπαϊκή Ένωση κατά την περίοδο της έρευνας που κατέληξε στα επεκταθέντα μέτρα, δηλαδή από την 1η Ιανουαρίου 2008 έως τις 30 Σεπτεμβρίου 2010. Οι πρώτες εξαγωγές της Andfast όσον αφορά το υπό εξέταση προϊόν πραγματοποιήθηκαν μετά την επέκταση των μέτρων για τη Μαλαισία. (10) Οι δραστηριότητες επεξεργασίας της Andfast μπορούν να θεωρηθούν ως ολοκλήρωση και συναρμολόγηση κατά την έννοια του άρθρου 13 παράγραφος 2 του βασικού κανονισμού. Η Andfast εισάγει ακατέργαστα τεμάχια από τη Λαϊκή Δημοκρατία της Κίνας, στα οποία, στη συνέχεια σχηματίζεται σπείρωμα, γίνεται επιμετάλλωση και συσκευάζονται μαζί με τα περικόχλια και τις ροδέλες στις εγκαταστάσεις της στη Μαλαισία. Το τελικό προϊόν πωλείται και εξάγεται στη συνδεδεμένη εταιρεία της στην Ένωση. (11) Αυτό δεν θεωρήθηκε ότι είναι διαδικασία που συνεπάγεται καταστρατήγηση, δεδομένου ότι θα μπορούσε να αποδειχθεί ότι η προστιθέμενη αξία των μερών που χρησιμοποιούνται από τη Λαϊκή Δημοκρατία της Κίνας, κατά τη συναρμολόγηση και την ολοκλήρωση της λειτουργίας, είναι μεγαλύτερη από το 25 % του κόστους κατασκευής. (12) Δεν προέκυψαν στοιχεία που να αποδεικνύουν ότι η Andfast αγόραζε το τελικό υπό εξέταση προϊόν από τη Λαϊκή Δημοκρατία της Κίνας για μεταπώληση ή εκ νέου αποστολή στην Ευρωπαϊκή Ένωση. Δ. ΤΡΟΠΟΠΟΙΗΣΗ ΤΩΝ ΜΕΤΡΩΝ ΠΟΥ ΑΠΟΤΕΛΟΥΝ ΑΝΤΙΚΕΙΜΕΝΟ ΕΠΑΝΕΞΕΤΑΣΗΣ (13) Σύμφωνα με τα προαναφερθέντα συμπεράσματα που δείχνουν ότι η Andfast δεν εμπλέκεται σε πρακτικές καταστρατήγησης, η εταιρεία θα πρέπει να απαλλαγεί από τα ισχύοντα μέτρα αντιντάμπινγκ. (14) H καταγραφή των εισαγωγών ορισμένων συνδετήρων από σίδηρο ή χάλυβα που αποστέλλονται από τη Μαλαισία από την Andfast, όπως επιβάλλεται από τον κανονισμό για την έναρξη της έρευνας, θα πρέπει να παύσει. Σύμφωνα με το άρθρο 14 παράγραφος 5 του βασικού κανονισμού, που προβλέπει ότι τα μέτρα εφαρμόζονται στις καταγραφόμενες εισαγωγές από την ημερομηνία καταγραφής τους και ενόψει της απαλλαγής της εταιρείας από τα μέτρα, κανένας δασμός αντιντάμπινγκ δεν θα πρέπει να εισπράττεται για τις εισαγωγές ορισμένων συνδετήρων από σίδηρο ή χάλυβα που αποστέλλονται από τη Μαλαισία από την Andfast, οι οποίες, κατά την είσοδό τους στην Ένωση, καταγράφονται σύμφωνα με τον κανονισμό για την έναρξη της έρευνας. (15) Η απαλλαγή από τα επεκταθέντα μέτρα που χορηγήθηκε σε εισαγωγές ορισμένων συνδετήρων από σίδηρο ή χάλυβα που παράγονται από την Andfast, σύμφωνα με το άρθρο 13 παράγραφος 4 του βασικού κανονισμού, εξακολουθεί να ισχύει υπό τον όρο ότι τα πραγματικά περιστατικά, όπως αυτά έχουν εξακριβωθεί τελικώς, δικαιολογούν την απαλλαγή και ότι δεν τεκμηριώνεται, παραδείγματος χάριν, ότι η απαλλαγή χορηγείται ουσιαστικά βάσει ψευδών ή παραπλανητικών πληροφοριών που υπέβαλε η εν λόγω εταιρεία. Αν με βάση τα εκ πρώτης όψεως αποδεικτικά στοιχεία υπάρχουν διαφορετικές ενδείξεις ή αν οι εξαγωγές από την Andfast προς την Ευρωπαϊκή Ένωση αυξηθούν σημαντικά, η Επιτροπή μπορεί να κινήσει έρευνα για να καθορίσει αν δικαιολογείται η ανάκληση της απαλλαγής. (16) Η απαλλαγή από τα επεκταθέντα μέτρα που χορηγήθηκε σε εισαγωγές ορισμένων συνδετήρων από σίδηρο ή χάλυβα που παράγονται από την Andfast καθορίστηκε με βάση τα πορίσματα της παρούσας επανεξέτασης. Η απαλλαγή αυτή, επομένως, εφαρμόζεται αποκλειστικά στις εισαγωγές ορισμένων συνδετήρων από σίδηρο ή χάλυβα που αποστέλλονται από τη Μαλαισία και παράγονται από τη συγκεκριμένη νομική οντότητα. Εισαγωγές συνδετήρων από σίδηρο ή χάλυβα, οι οποίοι παράγονται από οποιαδήποτε εταιρεία, η οποία δεν αναφέρεται ρητώς στο άρθρο 1 παράγραφος 1 του εκτελεστικού κανονισμού (ΕΕ) αριθ. 723/2011 με την επωνυμία της, συμπεριλαμβανομένων των οντοτήτων που συνδέονται με τις εταιρείες που αναφέρονται ρητά, δεν μπορούν να επωφεληθούν από την απαλλαγή και θα πρέπει να υπόκεινται στον εναπομένοντα δασμό που επιβάλλεται με τον εν λόγω κανονισμό. (17) Κρίνεται ότι στην περίπτωση αυτή απαιτούνται ειδικά μέτρα προκειμένου να εξασφαλίζεται η ορθή εφαρμογή των εν λόγω απαλλαγών. Τα ειδικά αυτά μέτρα περιλαμβάνουν την υποβολή, στις τελωνειακές αρχές του κράτους μέλους, έγκυρου εμπορικού τιμολογίου, το οποίο συμφωνεί με τις απαιτήσεις που ορίζονται στο παράρτημα του εκτελεστικού κανονισμού (ΕΕ) αριθ. 723/2011. Οι εισαγωγές που δεν συνοδεύονται από τέτοιο τιμολόγιο υπόκεινται σε επεκταθέντα δασμό αντιντάμπινγκ. Ε. ΔΙΑΔΙΚΑΣΙΑ (18) Η Andfast και όλα τα άλλα ενδιαφερόμενα μέρη ενημερώθηκαν για τα γεγονότα και τις εκτιμήσεις βάσει των οποίων υπάρχει η πρόθεση χορήγησης απαλλαγής στην Andfast από τα επεκταθέντα μέτρα. Δεν παρελήφθησαν παρατηρήσεις, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 1 παράγραφος 1 του εκτελεστικού κανονισμού (ΕΕ) αριθ. 723/2011 τροποποιείται με την προσθήκη της ακόλουθης εταιρείας στον κατάλογο των εταιρειών που παράγουν ορισμένους συνδετήρες από σίδηρο ή χάλυβα στη Μαλαισία και των οποίων οι εισαγωγές ορισμένων συνδετήρων από σίδηρο ή χάλυβα απαλλάσσονται από την εφαρμογή της επέκτασης του οριστικού υπολειπομένου δασμού αντιντάμπινγκ: «Andfast Malaysia Sdn. Bhd. (πρόσθετος κωδικός TARIC B265)». Άρθρο 2 Οι τελωνειακές αρχές καλούνται να παύσουν την καταγραφή των εισαγωγών που διεξάγεται σύμφωνα με το άρθρο 3 του κανονισμού (ΕΕ) αριθ. 1164/2011. Κανένας δασμός αντιντάμπινγκ δεν εισπράτεται επί των εισαγωγών που έχουν καταγραφεί με τον τρόπο αυτό. Άρθρο 3 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Ιουλίου 2012.

Εμπορικές πράξεις

Εμπορική νομοθεσία


ΑΠΌΦΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ της 11ης Ιουλίου 2012 σχετικά με την τροποποίηση του καθεστώτος της Μαγιότ έναντι της Ευρωπαϊκής Ένωσης (2012/419/ΕΕ) ΤΟ ΕΥΡΩΠΑΪΚΟ ΣΥΜΒΟΥΛΙΟ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 355 παράγραφος 6, Έχοντας υπόψη την πρωτοβουλία της Γαλλικής Δημοκρατίας, Έχοντας υπόψη τη γνώμη της Ευρωπαϊκής Επιτροπής, Εκτιμώντας τα ακόλουθα: (1) Το άρθρο 355 παράγραφος 6 της Συνθήκης για τη λειτουργία της Ευρωπαϊκής Ένωσης (ΣΛΕΕ), επιτρέπει στο Ευρωπαϊκό Συμβούλιο, μετά από πρωτοβουλία του ενδιαφερομένου κράτους μέλους, να θεσπίσει ομόφωνα και μετά από διαβούλευση με την Επιτροπή, απόφαση για την τροποποίηση του καθεστώτος, έναντι της Ένωσης, χώρας ή εδάφους της Δανίας, της Γαλλίας ή των Κάτω Χωρών, που περιλαμβάνεται στις παραγράφους 1 και 2 του εν λόγω άρθρου. (2) Η Γαλλική Δημοκρατία (εφεξής «Η Γαλλία»), μέσω επιστολής του προέδρου της με ημερομηνία 26 Οκτωβρίου 2011, ζήτησε από το Ευρωπαϊκό Συμβούλιο να λάβει μια τέτοια απόφαση, ούτως ώστε η Μαγιότ, η οποία έχει επί του παρόντος καθεστώς υπερπόντιας χώρας και εδάφους, κατά την έννοια του άρθρου 355 παράγραφος 2 της ΣΛΕΕ και περιλαμβάνεται με αυτό το καθεστώς στον κατάλογο του παραρτήματος II της εν λόγω Συνθήκης, να αποκτήσει το καθεστώς εξόχως απόκεντρης περιοχής, κατά την έννοια του άρθρου 349 της ΣΛΕΕ. (3) Η αίτηση της Γαλλίας απηχεί την επιλογή των κατοίκων της Μαγιότ να προσεγγίσουν προοδευτικά τη μητρόπολη, η οποία επιβεβαιώθηκε με το δημοψήφισμα της 29ης Μαρτίου 2009 που ενέκρινε με ποσοστό 95,2 % των ψήφων την πρόταση μετατροπής της Μαγιότ σε διαμέρισμα. Ως εκ τούτου, από τις 31 Μαρτίου 2011, η Μαγιότ αποτελεί το εκατοστό πρώτο γαλλικό διαμέρισμα και το πέμπτο γαλλικό υπερπόντιο διαμέρισμα. (4) Η διαρθρωτική οικονομική και κοινωνική κατάσταση και η γεωγραφική θέση της Μαγιότ παρουσιάζουν όλα τα προβλεπόμενα στο άρθρο 349 της ΣΛΕΕ χαρακτηριστικά μιας εξόχως απόκεντρης περιοχής κατά την έννοια της εν λόγω διάταξης. Επομένως, θα πρέπει να παρεμβληθεί μνεία της Μαγιότ στο συγκεκριμένο άρθρο ούτως ώστε αυτό να εφαρμόζεται στο σύνολό του, όπως το άρθρο 355 παράγραφος 1 της ΣΛΕΕ. (5) Η τροποποίηση του καθεστώτος της νήσου Μαγιότ έναντι της Ένωσης που απηχεί μια δημοκρατικά εκφρασμένη αίτηση, θα πρέπει να αποτελέσει βήμα σύμφωνο με την πρόσβαση της νήσου αυτής σε ένα καθεστώς που προσεγγίζει εκείνο της μητρόπολης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Από 1ης Ιανουαρίου 2014, η Μαγιότ παύει να αποτελεί υπερπόντια χώρα και διαμέρισμα, στο οποίο εφαρμόζονται οι διατάξεις του τέταρτου μέρους της Συνθήκης για τη λειτουργία της Ευρωπαϊκής Ένωσης (ΣΛΕΕ), προκειμένου να καταστεί εξόχως απόκεντρη περιοχή, κατά την έννοια του άρθρου 349 της ΣΛΕΕ. Άρθρο 2 Κατόπιν τούτου, η ΣΛΕΕ τροποποιείται ως εξής: 1) Στο άρθρο 349 πρώτο εδάφιο, οι λέξεις «της Μαγιότ» παρεμβάλλονται μετά τις λέξεις «της Μαρτινίκας». 2) Στο άρθρο 355 παράγραφος 1, οι λέξεις «τη Μαγιότ» προστίθενται μετά τις λέξεις «τη Μαρτινίκα». 3) Στο παράρτημα II, διαγράφεται η έκτη περίπτωση. Άρθρο 3 Η παρούσα απόφαση αρχίζει να ισχύει την ημέρα της έκδοσης της. Εφαρμόζεται από την 1η Ιανουαρίου 2014. Βρυξέλλες, 11 Ιουλίου 2012.

ΤΟΠΙΚΗ ΑΥΤΟΔΙΟΙΚΗΣΗ Β΄ ΒΑΘΜΟΥ: ΠΕΡΙΦΕΡΕΙΕΣ

Τοπική αυτοδιοίκηση

ΔΗΜΟΣΙΑ ΔΙΟΙΚΗΣΗ